Aet e oa ma zad-kozh d'ober e droiad, da welet ma oa bet roet o boued d'ar c'hezeg, ma oa avañset ar merc'hed get goueriñ  ar saout. Pa gave getañ e oa daet an amzer e tistroe d'an ti. Kraaak !…. Un alumetenn a oa trawalc'h da lakaat an tan da redek dre ar bern, ag ar plouz d'ar briñsad, ag ar c'heuneud d'an treujad ha d'ar c'hoad faoutet. Ha tan 'barzh pep korn àr un dro ; tan flamm, tan uhel, tan ledan é sevel. Tan da sklerijenniñ an oaled, ar c'horn-toull, mantell ar cheminal a-bezh, ha pelloc'h memp betek ar c'hredañsoù hag ar gweleoù 'barzh penn d'an dias an ti.  Splannder ha gwrez àr-un-dro ! Ken tomm en un taol ma  ne oa ket tu chom er c'horn-toull !  Ret e oa memp pellaat a-zoc'h an oaled !